CELEX: 32021D2144
Language: et
Date: 2021-12-02 00:00:00
Title: Nõukogu otsus (EL) 2021/2144, 2. detsember 2021, Euroopa Liidu nimel võetava seisukoha kohta Rahvusvahelises Mereorganisatsioonis selle assamblee 32. istungjärgul seoses ühtlustatud ülevaatuste ja tunnistuste andmise süsteemil (HSSC) põhinevate ülevaatuse suuniste muudatuste vastuvõtmisega

6.12.2021   
               
               
                  ET
               
               
                  Euroopa Liidu Teataja
               
               
                  L 433/17
               
            
         NÕUKOGU OTSUS (EL) 2021/2144,
         2. detsember 2021,
         Euroopa Liidu nimel võetava seisukoha kohta Rahvusvahelises Mereorganisatsioonis selle assamblee 32. istungjärgul seoses ühtlustatud ülevaatuste ja tunnistuste andmise süsteemil (HSSC) põhinevate ülevaatuse suuniste muudatuste vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Meretranspordi valdkonnas võetava liidu meetme eesmärk peaks olema suurendada meresõiduohutust ning kaitsta merekeskkonda ja inimeste tervist.
                  
               
                     (2)
                  
                  
                     Rahvusvahelises Mereorganisatsiooni (IMO) assamblee võtab oma 6. detsembrist15. detsembrini 2021 toimuval 32. istungjärgul (edaspidi „assamblee 32. istungjärk“) eeldatavasti vastu ühtlustatud ülevaatuste ja tunnistuste andmise süsteemil (HSSC) põhinevad 2021. aasta ülevaatuse suunised (edaspidi „ülevaatuse suunised“) ning tunnistab kehtetuks IMO assamblee resolutsiooni A.1140(31), mis sisaldab 2019. aasta ülevaatuse suuniseid.
                  
               
                     (3)
                  
                  
                     On asjakohane määrata kindlaks assamblee 32. istungjärgul liidu nimel võetav seisukoht, kuna ülevaatuse suuniste muudatused võivad otsustavalt mõjutada liidu õiguse sisu, nimelt Euroopa Parlamendi ja nõukogu määrust (EÜ) nr 391/2009 (1).
                  
               
                     (4)
                  
                  
                     2021. aasta ülevaatuse suuniste vastuvõtmine ja 2019. aasta ülevaatuse suuniste kehtetuks tunnistamine on korrapärase läbivaatamise osa. Seepärast peaks liit neid muudatusi toetama, sest nendega tagatakse ülevaatuse suuniste ajakohasus.
                  
               
                     (5)
                  
                  
                     Liit ei ole IMO liige ega asjaomaste konventsioonide ega koodeksite osaline. Seetõttu peaks nõukogu volitama liikmesriike väljendama liidu seisukohti assamblee 32. istungjärgul.
                  
               
                     (6)
                  
                  
                     Käesoleva otsuse kohaldamisala peaks piirduma kavandatavate muudatuste sisuga, niivõrd kuivõrd need muudatused võivad mõjutada liidu ühisnorme ja kuuluvad liidu ainupädevusse. Käesolev otsus ei tohiks mõjutada liidu ja liikmesriikide pädevuste jagunemist,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Rahvusvahelise Mereorganisatsiooni (IMO) assamblee 32. istungjärgul, on nõustuda sellega, et võetakse vastu ühtlustatud ülevaatuste ja tunnistuste andmise süsteemil põhinevad 2021. aasta ülevaatuse suunised, mis on esitatud IMO dokumendi III 7/17/Add.1 8. jaos ja 6. lisas, ning et tunnistatakse kehtetuks IMO assamblee resolutsioon A.1140(31).
         
         
            Artikkel 2
            
               1.   Artiklis 1 sätestatud liidu nimel võetav seisukoht hõlmab asjaomaseid muudatusi niivõrd, kuivõrd need muudatused kuuluvad liidu ainupädevusse ja võivad mõjutada liidu ühisnorme. Seda väljendavad kõik IMOsse kuuluvad liikmesriigid, tegutsedes ühiselt liidu huvides.
            
            
               2.   Artiklis 1 osutatud seisukoha väiksemates muudatustes võidakse kokku leppida ilma täiendava nõukogu otsuseta.
            
         
         
            Artikkel 3
            Liikmesriike volitatakse andma liidu huvides oma nõusolek, et artiklis 1 osutatud muudatus on nende suhtes siduv sel määral, mil see muudatus kuulub liidu ainupädevusse.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 2. detsember 2021
            
               
                  Nõukogu nimel
               
               
                  eesistuja
               
               J. VRTOVEC
            
         
         
            (1)  Euroopa Parlamendi ja nõukogu 23. aprilli 2009. aasta määrus (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta (ELT L 131, 28.5.2009, lk 11).